Гиромии Ҷоландарӣ

Ғуломқодир фарзанди Шайх Искандарбахш Гиромии Ҷоландарӣ  (1856, Ҷоландари музофоти Панҷоб — 27.05.1927, Ҳушёрпур) — и форсигӯи Ҳиндустон.

 Зиндагинома 
Аз овони кӯдакӣ ба забонҳои урду ва панҷобӣ шеър мегуфт ва баъдан ба забони форсӣ эҷод намуд. Нахуст дохили мактаби Халифа Иброҳими Ҷоландарӣ шуда, дар назди ӯ «Гулистон» ва «Бӯстон»-и Саъдӣ, «Искандарнома»-и Низомиро фаро гирифт. Сипас ба ш. Лоҳур рафт ва ба Коллеҷи шарқшиносӣ дохил шуд. Ҳангоми супоридани имтиҳоноти хатми коллеҷ ҷавоби баъзе саволҳоро ба шеър навишт ва тахаллуси «Гиромӣ»-ро дар ҳамин давра баргузид. Гиромии Ҷоландарӣ ба дарбори Мир Маҳбубалихон — ҳокими Ҳайдарободи Дакан ба хидмат даъват гардид. Ӯ аз соли 1888 муддати 35 сол дар даргоҳи Мир Маҳбубалихон ва фарзандаш шоири хос ва муқарраб буд. Дар соли дуввуми хидматаш унвони маликушшуароро гирифт. Девони Гиромии Ҷоландарӣ (иборат аз чаҳор ҳазор байт) шомили маснавиёт, ғазалиёт, маноқиб, хамриёт, қитъаот, сӯгномаҳо, қасоид ва 320 рубоӣ мебошад. Осораш дар мавзӯъҳои ишқ, тасаввуф, фалсафа ва ахлоқ буда, дар пайравӣ аз шоирони номии форсизабони Ҳинд Назирӣ, Зуҳурӣ, Соиб суруда шудаанд. Бештар ба Ҷалолуддини Румӣ, Низомии Ганҷавӣ ва Ҳофизи Шерозӣ таваҷҷуҳ доштааст. Маснавии «Хароботи ҷунун»-ро дар ҷавоби «Найранги ишқ»-и Ғанимати Кашмирӣ сурудааст. Аз ӯ маснавиҳои кӯтоҳ низ дар пайравии «Соқинома»-и Зуҳурӣ боқӣ мондааст. Рубоиётро дар татаббуи Абусаиди Абулхайр ва Абдурраҳмони Ҷомӣ сурудааст. Се «Сӯгнома» ҳам дорад, ки севвумиро дар марсия ба фавти хеш сурудааст ва онро баъди маргаш дар санги мазораш (ш. Ҳушёрпур) ҳаккокӣ намудаанд. Дар сабкҳои ҳиндӣ ва ироқӣ эҷод кардааст.

 Эзоҳ 

 Адабиёт 
 Ғаффоров А. Назми форсизабони Ҳинду Покистон дар нимаи дуюми асри XIX ва асри XX. Д., 1975;
 Ҳамон. Гиромии Ҷоландарӣ. Энциклопедияи адабиёт ва санъати тоҷик. Ҷ. 1, Д., 1988;
 دانشنامۀ ادب فارسی. ادب فارسی در شبه قاره (هند، پاکستان، بنگلدش)، جلد ۴. بخش ۳. تهران ۱۳۸۰ هـ. ش.ر

 Эзоҳ 

 Сарчашма